Stjórnendur háskólans í Suður-Kaliforníu samþykktu í gær að greiða hundruðum kvenna samanlagt yfir einn milljarð dollara í bætur. Konurnar sökuðu kvensjúkdómalækni skólans um að hafa brotið gegn sér kynferðislega.
Gloria Allred, ein lögmanna kvennanna, sagði þetta hæstu sáttagreiðslu í einkamálum er varða kynferðisbrot og kynferðislega áreitni í bandarískum háskólum.
Læknirinn, George Tyndall, er sakaður um fjölda brota á þrjátíu ára ferli sínum við skólann. Þau ná allt aftur til ársins 1990, og eru allt frá því að vera ásakanir um óviðeigandi snertingu yfir í nauðganir. Hann er einnig sakaður um að hafa tekið myndir af kynfærum sjúklinga sinna, káfað á brjóstum þeirra og sagt óviðeigandi hluti um vaxtarlag þeirra.
Þúsundir fyrrverandi sjúklinga Tyndalls hafa lagt fram kæru gegn skólanum fyrir að bregðast ekki við ásökunum gegn honum. Mál hans voru ekki rannsökuð fyrr en árið 2016, og var honum síðar leyft að fara á eftirlaun. Að sögn AFP fréttastofunnar hlaut hann jafnframt starfslokagreiðslu upp á 200 þúsund dollara, jafnvirði um 25 milljóna króna.
Lögreglan í Los Angeles hóf eigin rannsókn á máli læknisins. Árið 2019 var Tyndall handtekinn og ákærður í mörgum liðum fyrir kynferðisbrot gegn 16 ungum konum. Hann bíður nú réttarhalda. Verði hann dæmdur á hann yfir höfði sér allt að 53 ára fangelsi.